ananddey/assamese-wiki-corpus huggingface dataset:
ছিজুকা মিউৰা

ছিজুকা মিউৰা (জাপানী: 三浦 静香, ইংৰাজী: Shizuka Miura; ৭ মাৰ্চ ১৯৬২ – ৩১ জানুৱাৰী ২০১০) এগৰাকী জাপানী বল-সংযুক্ত পুতলা নিৰ্মাতা, গায়িকা, গীতিকাৰ আৰু গীটাৰ বাদক। পুতলাৰ কামৰ বাবে তেওঁ জাপানত স্বীকৃতি লাভ কৰিছিল। ছিজুকা নামৰ ৰক বেণ্ডৰ প্ৰতিষ্ঠাপক আৰু বাটকটীয়া হিচাপে তেওঁ বিশ্বজুৰি পৰিচিত।

জীৱনী

ছিজুকা মিউৰাই দক্ষ পুতলা নিৰ্মাতা কাটান আমানোৰ তত্বাবধান আৰু মেণ্টৰশ্বিপত পুতলা নিৰ্মাণ কলাৰ আৰম্ভণি কৰিছিল। ছিজুকা নিৰ্মাণ কৰা বল-সংযুক্ত পুতলাৰ বাবে তেওঁ জাপানত স্বীকৃতি লাভ কৰে।

১৯৯২ চনৰ আশে-পাশে ছিজুকাই নিজৰ কবিতাত সংগীতৰ সুৰ আৰোপ কৰি সংগীত জীৱন আৰম্ভ কৰে। প্ৰথম অৱস্থাত স্থান ভাড়া কৰি নিজেই অনুষ্ঠান পৰিৱেশন কৰিছিল। ছিজুকাই অতি সোনকালেই টকিঅ’ৰ চাইকেডেলিক আণ্ডাৰগ্ৰাউণ্ড দৃশ্যৰ সংগীতজ্ঞসকলৰ সৈতে ছিজুকা নামৰ এটা বেণ্ড গঠন কৰে। গোটটোৰ সৈতে তেওঁ এটা ষ্টুডিঅ' এলবাম, তিনিটা লাইভ এলবাম, আৰু স্কটলেণ্ডৰ এটা উৎসৱতো অনুষ্ঠান পৰিবেশন কৰিছিল।

তথ্য সংগ্ৰহ

শ্ৰেণী:জাপানৰ কণ্ঠশিল্পী
সুৰাষ্ট্ৰী কৰ্ম ত্ৰিমূৰ্তি

সুৰাষ্ট্ৰী কৰ্ম ত্ৰিমূৰ্তি (Surastri Karma Trimurti; ১১ মে’ ১৯১২ – ২০ মে’ ২০০৮, যাক সাধাৰণতে এছ. কে. ত্ৰিমূৰ্তি বুলি জনা যায়) আছিল এগৰাকী ইণ্ডোনেছিয়ান সাংবাদিক, লেখিকা আৰু শিক্ষয়িত্ৰী। ত্ৰিমূৰ্তিয়ে ডাচ ইষ্ট ইণ্ডিজৰ বিপক্ষে ইণ্ডোনেছিয়াৰ স্বাধীনতা আন্দোলনত সক্ৰিয়ভাৱে অংশগ্ৰহণ কৰিছিল। স্বাধীনতা লাভৰ পিছত ১৯৪৭-১৯৪৮ চনৰ ভিতৰত তেওঁ ইণ্ডোনেছিয়াৰ শ্ৰম মন্ত্ৰীৰ দায়িত্ব পালন কৰিছিল।

জীৱনী

প্ৰাৰম্ভিক জীৱন

সুৰাষ্ট্ৰী কৰ্ম ত্ৰিমূৰ্তিৰ জন্ম ১১ মে’ ১৯১২ তাৰিখে চলো, মধ্য জাভাত হৈছিল। তেওঁ "সেকোলাহ গুৰু পুত্ৰী" নামৰ ছোৱালী বিদ্যালয়ত অধ্যয়ন কৰিছিল।

স্বাধীনতা আন্দোলন

১৯৩০ৰ দশকত ত্ৰিমূৰ্তিয়ে ইণ্ডোনেছিয়াৰ স্বাধীনতা আন্দোলনত সক্ৰিয়ভাৱে অংশগ্ৰহণ কৰিছিল। ১৯৩৩ চনত তেওঁ ৰাষ্ট্ৰীয়তাবাদী দল পাৰ্টিণ্ডোত যোগদান কৰে।

স্বাধীনতা লাভৰ পিছত

শ্ৰমজীৱীসকলৰ অধিকাৰ ৰক্ষাৰ সমৰ্থক হিচাপে ত্ৰিমূৰ্তিক ১৯৪৭ চনত আমিৰ শাৰিফুদ্দিন নেতৃত্বাধীন মন্ত্ৰীসভাই ইণ্ডোনেছিয়াৰ প্ৰথম শ্ৰম মন্ত্ৰী হিচাপে নিয়োগ কৰে। তেওঁ ১৯৪৮ চনলৈ এই দায়িত্ব পালন কৰে। ত্ৰিমূৰ্তিয়ে লেবাৰ পাৰ্টি অৱ ইণ্ডোনেছিয়াৰ কাৰ্যবাহী সদস্য আছিল আৰু মহিলাৰ শাখা Working Women’s Front-ৰ নেতৃত্ব দিছিল।

১৯৫০ চনত তেওঁ Gerwis (পৰৱৰ্তীতে Gerwani) নামৰ মহিলা সংগঠনটোও স্থাপন কৰে। ১৯৬৫ চনত তেওঁ সংগঠনটোৰপৰা বাহিৰ হয়। ১৯৫৯ চনত তেওঁক ইণ্ডোনেছিয়াৰ সমাজকল্যাণ মন্ত্ৰী হোৱাৰ প্ৰস্তাৱ দিয়া হৈছিল, কিন্তু শিক্ষা সম্পূৰ্ণ কৰিবলৈ তেওঁ প্ৰস্তাৱটো নাকচ কৰে। মৃত্যুৰ পূৰ্বৰ এটা বছৰৰপৰা তেওঁৰ স্বাস্থ্যজনিত সমস্যাৰ ভুগি আছিল।

ত্ৰিমূৰ্তিক কেন্দ্ৰীয় জাকাৰ্টাৰ ৰাষ্ট্ৰপতি ভৱনত "ইণ্ডোনেছিয়াৰ স্বাধীনতাৰ নাৰী-নায়িকা" হিচাপে ৰাজ্যিক সম্বৰ্দ্ধনা দিয়া হয়। তেওঁৰ সমাধি Kalibata Heroes Cemetery-ত কৰা হয়।

ব্যক্তিগত জীৱন

১৯৩৮ চনত ত্ৰিমূৰ্তিয়ে ইণ্ডোনেছিয়াৰ স্বাধীনতা ঘোষণাৰ টাইপিষ্ট মুহাম্মদ ইবনু চায়ুতিৰ সৈতে বিবাহ বন্ধনত আবদ্ধ হয়। মৃত্যুৰ পূৰ্বৰ অধিকাংশ সময় তেওঁ বেকাচি, পশ্চিম জাভাস্থিত ভাড়াগৃহত কাটাইছিল।

তথ্যসূত্ৰ

গ্ৰন্থপঞ্জী

বাহ্যিক সংযোগ

SK Trimurti dalam Tokoh Indonesia
Potret Surastri Karma Trimurti Legenda Jurnalisme Indonesia

শ্ৰেণী:ইণ্ডোনেছিয়াৰ ব্যক্তি
শ্ৰেণী:মহিলা ৰাজনীতিবিদ
আংৰা (গ্ৰন্থ)

আংৰা চাহ-জনগোষ্ঠীয় জীৱনৰ পটভূমিত ৰচিত বিশ্বজ্যোতি শৰ্মাৰ এখন উল্লেখযোগ্য উপন্যাস। এই উপন্যাসখনত চাহ-জনগোষ্ঠীয় মানৱ জীৱনৰ সুখ-দুখ, হাঁহি-কান্দোন আদি সকলো দিশ প্ৰকট হোৱাৰ লগতে অতীতৰ পৰা বৰ্তমানলৈকে এই লোকসকলৰ যি ক্ৰমবিৱৰ্তন তাক সাৱলীলভাৱে উপস্থাপন কৰিছে। উপন্যাসখনৰ কাহিনীভাগ বাস্তৱ জীৱন আধাৰিত। গ্ৰন্থখনৰ প্ৰথম প্ৰকাশ হৈছিল ২০১৮ চনৰ ১২ জুলাইত। জাগৰণ সাহিত্য প্ৰকাশনে উপন্যাসখন প্ৰকাশ কৰে৷

লেখকৰ পৰিচয়

বিশ্বজ্যোতি শৰ্মাৰ জন্ম হৈছিল ১৯৭৭ চনত তিতাবৰৰ বিবিজান অঞ্চলত। তেখেতে নন্দনাথ শইকীয়া মহাবিদ্যালয়ৰ পৰা বিজ্ঞান শাখাত শিক্ষা সাং কৰি ডিব্ৰুগড় বিশ্ববিদ্যালয়ত ৰসায়ন বিজ্ঞান বিভাগৰ পৰা স্নাতকোত্তৰ ডিগ্ৰী লাভ কৰে। তেখেত বৰ্তমান তিতাবৰৰ প্ৰাগজ্যোতিকা  একাডেমীৰ ৰসায়ন বিজ্ঞান বিভাগৰ মুৰব্বী অধ্যাপক আৰু লগতে তেওঁ যুৱ ঔপন্যাসিক, গল্পকাৰ আৰু নিবন্ধকাৰ। তেখেতৰ "তেজপিয়া", "কৃষ্ণচূড়াৰ ৰং"," আংৰা",  "নীলকণ্ঠী" উল্লেখযোগ্য উপন্যাস। শৰ্মাই  ২০১৯ চনত "নীলকণ্ঠী" উপন্যাসৰ বাবে অসম সাহিত্য সভাৰ "সিংহ পুৰুষ ৰাধাগোবিন্দ বৰুৱা সাহিত্য বঁটা" লাভ কৰে।

কাহিনীৰ সাৰাংশ

চাহ- জনগোষ্ঠীয় জীৱন-প্ৰৱাহক কেন্দ্ৰ কৰি উপন্যাসখনৰ কাহিনীভাগ আগবাঢ়িছে। উপন্যাসখনৰ মূল চৰিত্ৰ ডিবিছ হৈছে জনজাতীয় সমাজখনৰ প্ৰতিনিধি আৰু লগতে সেই সমাজখনৰ আদৰ্শ স্বৰূপ। উপন্যাসখনৰ মূল পটভূমি হৈছে তিতাবৰ অঞ্চলৰ তোমোলবাৰী চাহ -বাগিচা। চাহ- জনগোষ্ঠীৰ মানুহৰ জীৱনৰ আখ্যান অৰ্থাৎ, ঠিকাদাৰ বা চৰ্দাৰবোৰ লগ হৈ কেনেকৈ হাজাৰ- হাজাৰ বনুৱাক উৰিষ্যাৰ পৰা অসমলৈ আনিছিল তাৰ এক কৰুণ কাহিনী আগবঢ়াইছে। লগতে অসমলৈ আহি তেওঁলোকে কেনেদৰে বিভিন্ন ঘাত-প্ৰতিঘাতৰ মাজেৰে জীৱন অতিবাহিত কৰিছিল, তাৰ এক সুন্দৰ বিশ্লেষণ উপন্যাসখনত পোৱা যায়। মংগলু , নামনি , বিৰিয়া তেওঁলোকৰে সতি- সন্ততি। পগলা চাহাবৰ নিৰ্মম অত্যাচাৰ তথা শোষণ, শ্ৰমৰ উচিত মূল্য নিদিয়া, অস্পৃশ্যতাৰে ভৰা মনোভাৱ, অৰ্থাৎ উচ্চ জাতিৰ নিম্ন জাতিৰ প্ৰতি থকা ভেদাভেদ উপন্যাসখনৰ পাতে পাতে বিৰাজমান। সেই সমাজখনৰ উন্নতিৰ বাবে, শিক্ষাৰ পোহৰ বিলাবলৈ আগুৱাই আহে বিনোদ, মায়া আৰু বিৰাজৰ দৰে নৱপ্ৰজন্মৰ প্ৰতিনিধি। তেওঁলোকৰ অহোপুৰুষাৰ্থ চেষ্টাৰ বলত সমাজখনত ক্ৰমান্বয়ে শিক্ষাৰ পোহৰ পৰিবলৈ ধৰে। আনহাতে ডিবিছ হৈছে সেই সমাজখনৰ পৰা নিজৰ একান্ত চেষ্টাৰ ফলত সফলতা লাভ কৰিবলৈ সক্ষম হোৱা এজন প্ৰতিনিধি। অভাৱ- অনাটন, নিচাযুক্ত বস্তুৰ প্ৰতি জনগোষ্ঠীয় লোকৰ আসক্তি, পদে পদে  'কুলি' , 'লেবাৰ' ইত্যাদি বিভূষণেৰে ইতিকিংৰ পাত্ৰ হোৱা ইত্যাদি এশ এবুৰি সমস্যাক আওকাণ কৰি দৃঢ়প্ৰতিজ্ঞ হৈ পঢ়া-শুনাত নিজকে আত্মনিয়োগ কৰি ডিবিছে জীৱনৰ যুঁজখনত নিজকে এজন সফল যোদ্ধা ৰূপে পৰিচয় দিবলৈ সক্ষম হৈছে। বিভিন্ন বাধা , লাঞ্ছনা, শোষণ আদিক অতিক্ৰম কৰি উচ্চ শিক্ষাৰে শিক্ষিত হৈ চাকৰিত আত্মনিয়োগ কৰিছে।  পঢ়া-শুনাৰ সমান্তৰালভাৱে জনগোষ্ঠীৰ উন্নতিৰ হকে মাত মতা, চাহ-জনগোষ্ঠীয় সংগঠনৰ সৈতে জড়িত হৈ সমাজখনক কিছুপৰিমানে শিক্ষামূখী কৰাতো ডিবিছ জড়িত হয়।

চৰিত্ৰসমূহ

বিনোদ, বিৰাজ, মায়া, মংগলু, বিৰিচা , চামনি, ডিবিছ, ন'ট', ইন্দ্ৰানী, নৰেন, চুৰেন, শইকীয়া ছাৰ, সম্ৰাট, ৰেণু, জগত গোৱালা ইত্যাদি।

সামৰণি

বিশ্বজ্যোতি শৰ্মাৰ আংৰা উপন্যাসখন অতীতৰ পৰা বৰ্তমানলৈকে চাহ জনগোষ্ঠীয় সমাজখনৰ যি বিৱৰ্তন, তাৰ এক দলিলস্বৰূপ। চাহ জনগোষ্ঠীয় লোকসকলৰ পৰিত্যক্ত জীৱনেই গ্ৰন্থখনৰ মূল আকৰ্ষণ।

তথ্যসূত্ৰ

শ্ৰেণী:অসমীয়া উপন্যাস
ৰং

ৰং হৈছে মানুহৰ দৃষ্টিয়ে পাৰ্থক্য কৰিব পৰা কিছুমান আলোক ধৰ্ম, এইবোৰ সাধাৰণতে ৰঙা, নীলা, হালধীয়া, সেউজীয়া আৰু আন আন ভাগত বিভক্ত। পোহৰৰ বৰ্ণালীসমূহেই হৈছে ৰঙৰ উৎস হৈছে (বৰ্ণালী হৈছে তৰংগদৈৰ্ঘ্য সাপেক্ষে পোহৰৰ বিতৰণ)। পোহৰ বৰ্ণালী সমূহ মানৱ চকুৰ আলোক সংবেদনশীল অংশত পৰিলে মানুহে বিভিন্ন ৰঙ সমূহ দেখা পায়। ৰঙৰ ভাগসমূহ বিভিন্ন কাৰকৰ ওপৰত নিৰ্ভৰ কৰে, এইবোৰ হৈছে, কোনো এটা বস্তুৰ পদাৰ্থগত ধৰ্ম, পোহৰৰ উৎস আদি। কোনো এটা বস্তুৰ ৰঙ বস্তুটোৰ অৱশোষণ, প্ৰতিফলন বা নিৰ্গমন বৰ্ণালীৰ ওপৰত নিৰ্ভৰ কৰে।

মানুহৰ চকুৰ ৰেটিনা অংশত থকা কিছুমান বিশেষ কোষ, পোহৰৰ বেলেগ বেলেগ অংশ (বেলেগ বেলেগ তৰংগদৈৰ্ঘ্য)ৰ প্ৰতি বেলেগ বেলেগ ধৰণেৰে সংবেদনশীল, এই সংবেদনশীলতাৰ ওপৰত ভিত্তি কৰি ৰঙ সমূহক ভাগ কৰিব পৰা যায়। অৱশ্যে এই ধাৰণাৰে ৰঙৰ সম্পূৰ্ণ শুদ্ধ শ্ৰেণী বিভাজন সম্ভৱ নহয়।

ৰঙৰ সৈতে জড়িত বিজ্ঞানক ক্ৰ’মেটিকচ,ক্ৰ’মেট’গ্ৰাফী,ক’ল’ৰিমিটি, বা সাধাৰণভাৱে ৰঙ বিজ্ঞান (ক’ল’ৰ চায়েন্স) বুলি কোৱা হয়। এই বিজ্ঞানে মানুহৰ চকু আৰু মগজুৱে পাৰ্থক্য কৰিব পৰা ৰঙবোৰ, বিভিন্ন পদাৰ্থত পোহৰৰ উৎসমূহ, বিভিন্ন কলাত ৰঙৰ তত্ত্ব আৰু বিদ্যুতচুম্বকীয় বিকিৰণ সমূহৰ দৃশ্যমান বৰ্ণালীৰ পদাৰ্থ বিজ্ঞান সম্পৰ্ক আলোচনা কৰে। (সাধাৰণ ভাষাত বিদ্যুতচুম্বক বিকিৰণ সমূহৰ দৃশ্যমান বৰ্ণালীকেই পোহৰ বোলা হয়। )

পদাৰ্থ বিজ্ঞান

+দৃশ্যমান পোহৰ বৰ্ণালীৰ ৰঙ
ৰঙ
তৰংগদৈৰ্ঘ
কম্পনাংক
ৰঙা
~ ৭০০–৬৩৫ নে.মি.
~ ৪৩০–৪৮০ টেৰা হাৰ্জ
কমলা
~ ৬৩৫–৫৯০ নে.মি
~ ৪৮০–৫১০ টেৰা হাৰ্জ
হালধীয়া
~ ৫৯০–৫৬০ নে.মি
~ ৫১০–৫৪০ টেৰা হাৰ্জ
সেউজীয়া
~ ৫৬০–৪৯০ নে.মি
~ ৫৪০–৬১০ টেৰা হাৰ্জ
নীলা
~ ৪৯০–৪৫০ নে.মি
~ ৬১০–৬৭০ টেৰা হাৰ্জ
বেঙুণীয়া
~ ৪৫০–৪০০ নে.মি.
~ ৬৭০–৭৫০ টেৰা হাৰ্জ

+ৰঙ, তৰংগদৈৰ্ঘ, কম্পনাংক আৰু পোহৰৰ শক্তি
ৰঙ

(nm)

(THz)

(μm−1)

(eV)

(kJ mol−1)
অৱলোহিত
>১০০০
১৫০০
>৫.০০
>৬.২০
>৫৯৮

বিদ্যুত চুম্বকীয় বিকিৰণ এটাৰ সাধাৰণ ধৰ্মসমূহ হৈছে তৰংগদৈৰ্ঘ্য, কম্পনাংক আৰু ইয়াৰ দ্বীপন প্ৰাবল্য। যেতিয়া এনে বিকিৰণৰ তৰংগদৈৰ্ঘ্য দৃশ্যমান বৰ্ণালীৰ সীমাৰ ভিতৰত থাকে তেতিয়া মানৱ চকুৱে এই পোহৰক বিভিন্ন ৰঙ হিচাপে দেখা পায়। দৃশ্যমান বৰ্ণালীৰ সীমা প্ৰায় ৩৯০ নেন’ মিটাৰৰ পৰা ৭০০ নেন’মিটাৰলৈ, ইয়াক দৃশ্যমান পোহৰ বোলা হয়।

সৰহ ভাগ পোহৰৰ উৎস‍ই সাধাৰণতে একেলগে বিভিন্ন তৰংগদৈৰ্ঘ্যৰ পোহৰ নিৰ্গত কৰে, কোনো এটা উৎসৰ বৰ্ণালীয়ে ইয়াৰ পৰা নিৰ্গত বিভিন্ন তৰংগদৈৰ্ঘ্যৰ পোহৰৰ প্ৰাবল্যৰ তথ্য দিয়ে।

বৰ্ণালীৰ ৰঙ

ৰামধেনুৰ বৰ্ণালীৰ চিনাকি সাত ৰঙত দৃশ্যমান পোহৰৰ কোনো এক তৰংগদৈৰ্ঘ্যৰ পৰা সৃষ্টি কৰিব পৰা সকলোবোৰ ৰঙ থাকে, ইহঁতক নিৰ্মল ৰঙ (pure spectral) বা ম’ন’ক্ৰ’মেটিক ৰঙ বোলা হয়। সোঁফালৰ তালিকাত বিভিন্ন নিৰ্মল ৰঙ সমূহৰ কম্পনাংক (হাৰ্জত) আৰু তৰংগদৈৰ্ঘ্য (নেন’ মিটাৰত) দিয়া হৈছে। তৰংগদৈৰ্ঘ্য সমূহ ভেকুৱামত গণনা কৰা হৈছে। (প্ৰতিসৰণ চাওক। )

এই তালিকাত থকা মানবোৰ নিৰ্দিষ্ট নহয়, এই ৰঙসমূহে এক নীৰৱচ্ছিন্ন বৰ্ণালীৰ সৃষ্টি কৰে, আৰু ইহঁতৰ মাজত প্ৰকৃতাৰ্থত কোনো স্পষ্ট বিভাজন ৰেখা নাথাকে, ইহঁতক আগৰে পৰা চলি অহা কিছুমান ধাৰণাৰ ভিত্তিতহে বিভিন্ন ৰঙত ভাগ কৰা হয়। সাধাৰণভাৱে পোহৰ বৰ্ণালীক ছটা প্ৰধান পোহৰৰ পটীত ভাগ কৰিব পৰা যায়, সেইকেইটা হ’ল ৰঙা, কমলা, হালধীয়া, সেউজীয়া, নীলা আৰু বেঙুণীয়া, নিউটনে নীলা আৰু বেঙুণিয়াৰ মাজত সপ্তম পটী ঘণনীলাৰ উল্লেখ কৰিছিল।

কোনো বৰ্ণালীৰ ৰঙৰ পোহৰৰ প্ৰাবল্যৰ ভিন্নতাৰ বাবে ই চাওঁতাজনৰ চকুত কিছু বেলেগ ৰঙ হিচাপে দেখা দিব পাৰে, যেনে, কম প্ৰাবল্যৰ কমলা-হালধীয়াক চাওঁতা জনে মুগা ৰঙৰ দৰে দেখিব পাৰে, নাইবা কম প্ৰাবল্যাৰ হালধীয়া-সেউজীয়াক জলফাই বৰণৰ সেউজীয়া ৰূপে দেখিব পাৰে।

তথ্যসূত্ৰ

শ্ৰেণী:আলোক বিজ্ঞান
শ্ৰেণী:পোখালি
পৰিৱেশৰ বাবে সামান্য কাম (গ্ৰন্থ)

পৰিৱেশৰ বাবে সামান্য কাম ড° দীনেশ চন্দ্ৰ গোস্বামীৰ পৰিৱেশ বিষয়ক জনপ্ৰিয় বি‍জ্ঞানৰ এখন প্ৰবন্ধ সংকলন। ২০১৭ চনৰ আগষ্ট মাহত অসম বুক ট্ৰাষ্ট‍, গুৱাহাটী -১, অসমৰ পৰা সংকলনটি প্ৰকাশিত হয়।

বিষয়বস্তু

লেখকে উজনি অসমৰ এক গৱেষণা প্ৰতি‍ষ্ঠানত যোগদান কৰাৰ পাছত তাত গছগছনি কম থকাত গছপুলি ৰোপণ কৰিবলৈ আৰম্ভ কৰে‍ আৰু সেই প্ৰচেষ্টাই সুদীৰ্ঘ পৰিক্ৰমাত সন্মুখীন হোৱা সংঘাত-বিদ্বেষ, অনাদৰ-অৱহেলাৰ ব্যাখ্যাৰ লগতে স্বপ্ৰণোদিত পৰিৱেশ-কৰ্মীৰ অসীম ত্যাগ আৰু আন্তৰিকতাপূৰ্ণ কামৰ কিছু বৰ্ণনা কিতাপখনত উল্লেখ কৰা হৈছে। লেখকে ফৰাছী লেখক জ্যাঁ জিঅ'নোৰ 'দা মেন হু প্লেণ্টেড ট্ৰিজ' নামৰ বিখ্যাত কিতাপখনৰ কাহিনীভাগো এই গ্ৰন্থত অনুবাদ কৰি দিছে।

গ্ৰন্থখনৰ বিষয়সূচী

পৰিৱেশৰ বাবে সামান্য কাম
গছৰ সংস্কৃতি‍
প্ৰতিষ্ঠানৰ চৌহদত বৃক্ষৰোপণ
গছৰ প্ৰতি প্ৰেম আৰু বিদ্বেষ
বক্তৃতাৰে কৰ্মসূচীৰ আৰম্ভণি
অণু বননি আৰু ক্ষুদ্ৰ বননি
ফিৰিঙতি ঊষৰ মাটিত সেউজীয়া শোভা
পৰম সন্তুষ্টি আৰু চৰম আঘাতৰ অভি‍জ্ঞতা
হাবি‍-ভৰা চৌহদৰ মোহ
সেউজী দ্বীপৰ কাহিনী
গছ কটাৰ ওপৰত নিয়ন্ত্ৰণ
বনৰীয়া পৰিৱেশৰ স্পৃহা
বক্তৃতাৰ পৰিৱেশ, হিয়াৰ পৰিৱেশ
আশা-পুলি ৰুই সুখ-ফল খোৱা মানুহজন
এক ‘প্ৰাকৃতিক’ অৰণ্যৰ সৃষ্টি
বিনন্দীয়া জগতৰ সৃষ্টি
সন্তুষ্টিৰ অৰণ্য সৃষ্টি
জ্ঞাত-অজ্ঞাত বৃক্ষমানৱসকলৰ অৰিহণা
এজোপা গছৰ প্ৰকৃত মূল্য কিমান?
নিৰাসক্ত সচেতনতাৰ আখৰা
আপোনাৰ ভাগত কিমান গছ?
গছৰ পৃথিৱীজোৰা বণ্টন আৰু তাৰ প্ৰভাৱ
চীনত অভিলাষী সেউজ প্ৰকল্প
বৃহৎ সেউজ প্ৰাচীৰৰ অৰিহণা
মানুহে সৃষ্টি কৰা সৰু-বৰ বননি
ডাক্তৰৰ উপহাৰ আৰু মাটি কিনি হাবি পতা দম্পতীৰ কথা
প্লাষ্টিকৰ জঞ্জালৰপৰা পৰিত্ৰাণ কেনেকৈ?
প্লাষ্টিক জাবৰে অনা বিপৰ্য্যয়
পৃথিৱী পৰিষ্কাৰ কৰোঁ আহক
ৰাষ্ট্ৰৰ দায়িত্ব আৰু নাগৰিকৰ কৰ্তব্য
আমাৰ নিনাও ব্যক্তিগত অৰিহণা
নগৰীয়া জীৱন আৰু নদীৰ মৃত্যু
সভা-উৎসৱ-ধৰ্মকাৰ্য্যৰ কোৰ্হাল কমাওক
ই-আৱৰ্জনাই নতুনকৈ অনা বিপদ
মই যে কত-কিমান কৰিব পাৰোঁ

তথ্যসূত্ৰ

শ্ৰেণী:পৰিৱেশ বিষয়ক গ্ৰন্থ
শ্ৰেণী:প্ৰবন্ধ গ্ৰন্থ
শ্ৰেণী:অসমীয়া গ্ৰন্থ
হেমা ছৰদেশাই

হেমা ছৰদেশাই এগৰাকী ভাৰতীয় নেপথ্য গায়িকা আৰু গীতিকাৰ। মূলতঃ ভাৰতৰ উপকূলীয় ৰাজ্য গোৱা ৰাজ্যৰ হেমাৰ জন্ম হয় মুম্বাইত। ১৯৯৭ চনত চপনে, বিৱি নং ১ আৰু জানম সমঝা কৰো আদি চিনেমাৰ গীতেৰে তেওঁ খ্যাতি লাভ কৰে।

প্ৰাৰম্ভিক জীৱন

কুমুডিনি ছৰদেশাই (মূলতঃ পাৰাৰ পৰা) আৰু ডাঃ কাশীনাথ ছৰদেশাই (মূলতঃ ছাভোই-ভেৰেমৰ পৰা, এই চিকিৎসকজন পূৰ্বে গোৱাৰ ক্ৰিকেট অধিনায়ক) হেমাৰ পিতৃ মাতৃ আৰু তেওঁলোকৰ দুগৰাকী কন্যাৰ ভিতৰত হেমা সৰু। ছয় বছৰ বয়সতে তেওঁৰ সংগীত প্ৰতিভা প্ৰথম আৱিষ্কাৰ কৰিছিল তেওঁৰ স্কুলৰ শিক্ষয়িত্ৰী প্ৰয়াত মিচেছ চেকুৱেৰাই। শাৰদা মন্দিৰ স্কুলৰ প্ৰাক্তন ছাত্ৰীগৰাকী জন্ম আৰু ডাঙৰ-দীঘল হৈছিল পানাজীৰ স্থানীয় অঞ্চল বোকা ডি ভাকাত। এক নৱৰাত্ৰী উৎসৱত ৮ বছৰ বয়সত তেওঁ মঞ্চত আত্মপ্ৰকাশ কৰে, য'ত স্থানীয় গুজৰাটী সমাজে তেওঁক উৎসাহিত কৰে। তেওঁ ভাৰতীয় শাস্ত্ৰীয় সংগীতত সংগীত বিশাৰদ সম্পন্ন কৰিছে (পণ্ডিত সুধাকৰ কৰণডিকাৰক তেওঁৰ প্ৰথম গুৰু হিচাপে লৈ) আৰু পশ্চিমীয়া পপ সংগীতৰ প্ৰতি সদায় আকৰ্ষিত।

সংগীত জীৱন

ছেদেশায়ে বলীউড ছবিৰ বাবে কেইবাটাও গীত গাইছে আৰু কেইবাটাও ইণ্ডিপপ এলবাম মুকলি কৰিছে। বিশেষকৈ ১৯৯৭ চনত কাজলএ মুখ্য চৰিত্ৰত অভিনয় কৰা সপ্নে ছবিৰ হিন্দী ডাবড্ সংস্কৰণত "আৱাৰা ভৱৰেঁ জো হোলে হোলে গায়ে" গীত গোৱাৰ বাবে তেওঁ বিশেষভাৱে পৰিচিত হয়। তেওঁৰ আন কিছুমান বিখ্যাত গীতৰ ভিতৰত "ইছক সোনা হায়" (বিৱি নং ১), "চলি চলি ফিৰ চলি" (ভগৱান) আৰু "বাদল পে পাওঁ হায়"(চক দে! ইণ্ডিয়া)। তেওঁ জাৰ্মানীৰ আন্তঃৰাষ্ট্ৰীয় পপ গীত মহোৎসৱত গ্ৰেণ্ড প্ৰিক্স লাভ কৰা একমাত্ৰ ভাৰতীয় গায়িকা, ইউৰোপত অনুষ্ঠিত আন্তঃৰাষ্ট্ৰীয় ইউনিচেফ কনচাৰ্টত গীত গাই ভাৰতৰ স্বাধীনতা দিৱসৰ ৫০ বছৰীয়া উদযাপনত লতা মংগেশকাৰৰ বাহিৰে আন একমাত্ৰ মহিলা গায়িকা হিচাপে পৰিগণিত হয়।

২০১১ চনত artistaloud.com ত তেওঁৰ সংগীত ডিজিটেলাইজ কৰা হয়।

২০১৩ চনত নাছিৰুদ্দিন শ্বাহ অভিনীত ইংৰাজী ছবি দ্য কফিন মেকাৰ ছবিৰ বাবে তিনিটা কোংকনী ভাষাৰ গীত লিখিছিল আৰু গাইছিল। গোৱাৰ এখন গাঁৱৰ আধাৰত নিৰ্মিত এই ছবিখন আই এফ এফ আই ২০১৩ৰ ইণ্ডিয়ান পেনোৰামা শিতানৰ বাবে নিৰ্বাচিত হৈছিল। ইয়াৰ পিছত ছবিখনে ৰিভাৰ টু ৰিভাৰত শ্ৰেষ্ঠ বৈশিষ্ট্যপূৰ্ণ ছবিৰ বঁটা লাভ কৰে, ২০১৩ চনত ফ্ল'ৰেন্স ভাৰতীয় চলচ্চিত্ৰ মহোৎসৱত।

২০১৭ চনত তেওঁ আমেৰিকাৰ সংগীত জগততো আত্মপ্ৰকাশ কৰাৰ কথা ঘোষণা কৰে, তেওঁৰ গীত "পাৱাৰ অৱ লাভ"ৰ জৰিয়তে৷ মিছেল ৰাহেজা আৰু গ্ৰেমী বঁটা বিজয়ী জেৰেড লি গ'চেলিনৰ সৈতে তেওঁ এই প্ৰকল্পত কাম কৰে।

ব্যক্তিগত জীৱন

ছৰদেশাইৰ বিবাহ হৈছিল কুনচেলিমৰ জেভিয়াৰ ডিছৌজাৰ সৈতে, তেওঁ এজন বিনিয়োগকাৰী বেংকাৰ আছিল।

সামজিক কাম

ছৰদেশাই বহুতো সামাজিক কামতো সক্ৰিয় আছিল, যেনে:-
কন্যা শিশু ৰক্ষা কৰক
মহিলা সবলীকৰণ
Anti-SEZ.
গোৱাৰ বিশেষ মৰ্যাদা।
পৰিৱেশ অনুকূল গণেশ মূৰ্তি।
গোৱাৰ স্থানীয় লোকৰ নিযুক্তি।

সন্মান

২০১৭ চনত ছৰদেশায়ে গায়ক আৰু শিল্পীৰ এটা দলৰ নেতৃত্বত সাধ্বী সৰস্বতীৰ বিৰুদ্ধে অভিযান চলায়, যিয়ে চৰকাৰক ৰাজহুৱাভাৱে অনুৰোধ কৰিছিল যে "গো-মাংস খোৱাসকলক ফাঁচী দিয়া হওক’’। ইয়াৰ প্ৰতিক্ৰিয়া স্বৰূপে ২০১৬ চনৰ জুলাই মাহত ছৰদেশায়ে প্ৰতিবাদী সমদল আৰম্ভ কৰে।

তদুপৰি, ২০১৭ চনত ছৰদেশায়ে পূৰ্বে অধিবক্তা আৰু সমাজ কৰ্মী আয়াৰ্ছ ৰড্ৰিগেছে প্ৰাক্তন মুখ্যমন্ত্ৰী মনোহৰ পাৰিকাৰক সমৰ্থন কৰাৰ অভিযোগত ২০১৭ চনৰ গোৱা বিধানসভা নিৰ্বাচনৰ বিশেষ মৰ্যাদাৰ পদৰ পৰা পদত্যাগ কৰে।

২০১৯ চনত তেওঁ গায়িকা অনু মালিকক ৰক্ষাৰ হকে মাত মাতে, যিয়ে যৌন নিৰ্যাতন আৰু হাৰাশাস্তিৰ অভিযোগৰ সন্মুখীন হৈছিল, যাৰ বাবে গায়িকা শ্বেতা পণ্ডিতে তেওঁক সমালোচনা কৰে।

তথ্য সূত্ৰ

শ্ৰেণী:ভাৰতীয় কণ্ঠশিল্পী
শ্ৰেণী:ভাৰতীয় নাৰী
শ্ৰেণী:জীৱিত ব্যক্তি
ৰাষ্ট্ৰীয় মতদাতা দিৱস

ৰাষ্ট্ৰীয় মতদাতা দিৱস ভাৰতত প্ৰতি বছৰে ২৫ জানুৱাৰী তাৰিখে পালন কৰা হয়। ২০১১ চনৰ ২৫ জানুৱাৰী তাৰিখে ভাৰতৰ নিৰ্বাচনী আয়োগৰ ৬১তম প্ৰতিষ্ঠা দিৱসৰ লগত সংগতি ৰাখি তেতিয়াৰ ৰাষ্ট্ৰপতি প্ৰতিভা পাটিলে এই দিৱসৰ আনুষ্ঠানিক পাতনি কৰিছিল।

প্ৰধানমন্ত্ৰী মনমোহন সিঙে সভাপতিত্ব কৰা কেবিনেট মন্ত্ৰীৰ এক মিটিংত ৰাষ্ট্ৰীয় মতদাতা দিৱস উদযাপনৰ সিদ্ধান্ত লোৱা হৈছিল। ভাৰতৰ আইন মন্ত্ৰণালয়ে এই দিৱস উদযাপন কৰা প্ৰস্তাৱ আগবঢ়াইছিল।

উদযাপন

ৰাষ্ট্ৰীয় মতদাতা দিৱস ভাৰতৰ সকলো নিৰ্বাচনী কেন্দ্ৰত পালন কৰা হয়। প্ৰতিটো নিৰ্বাচনী কেন্দ্ৰত ১৮ বছৰ সম্পূৰ্ণ কৰা ব্যক্তি চিনাক্ত কৰি তেওঁলোকক ভোটদানৰ বিষয়ে সজাগ কৰা এই দিৱসৰ মূল উদ্দেশ্য। ভোটাধিকাৰ লাভ কৰা ব্যক্তিক চিনাক্ত কৰি ভোটাৰ পৰিচয় পত্ৰ প্ৰদান কৰা এই দিৱসৰ অন্যতম উদেশ্য।

প্ৰতি বছৰে ১ জানুৱাৰীত এই চিনাক্তকৰণ প্ৰক্ৰিয়া সম্পূৰ্ণ কৰা হয় আৰু ২৫ জানুৱাৰীত তেওঁলোকক ফটোযুক্ত ভোটাৰ কাৰ্ড প্ৰদান কৰা হয়।

লগতে নতুন ভোটদাতা সকলক "ভোটদাতা হিচাপে গৰ্বিত, ভোট দিবলৈ সাজোঁ" (Proud to be a voter - Ready to vote) লিখিত বেজ দিয়া হয়।
প্ৰতি বছৰে এই দিৱসৰ মূল বিষয় বা থিম বাছি লোৱা হয়।

তথ্য উৎস

শ্ৰেণী:দিৱসসমূহ
হ

হ অসমীয়া ব্যঞ্জনবৰ্ণ মালাৰ ৩৩ নং আখৰ। ব্যঞ্জনবৰ্ণৰ উচ্চাৰণত হাওঁফাওঁৰ পৰা ওলাই অহা বায়ু মুখৰ ভিতৰত কৰবাত অকণমান হ'লেও বাধাপ্ৰাপ্ত হয়; স্বৰতন্ত্ৰী সঞ্চালিত হ'বও পাৰে বা নহ'বও পাৰে। 'হ'ও এটি ব্যঞ্জন বৰ্ণ, সেয়ে 'হ' উচ্চাৰণ কৰোতেও বায়ু মুখৰ ভিতৰত বাধাপ্ৰাপ্ত হয়।

স্বৰবৰ্ণৰ লগত যোগ হ'লে

স্বৰবৰ্ণ 'হ'ৰ লগত যোগ হ'লে
অহ
আ হা
ইহি
ঈহী
উহ‌ু/হু
ঊহূ
ঋহ‌ৃ/হৃ
এহে
ঐহৈ
ওহো
ঔহৌ

যুক্তবৰ্ণ (হ যোগ)

হ + ণ = হ্ণ = মধ্যাহ্ণ
হ + ন = হ্ন = প্ৰাহ্ণ/চিহ্ন
হ + ব = হ্ব = জিহ্বা
হ + ম = হ্ম = ব্ৰহ্মপুত্ৰ
হ + য = হ্য = সহ্য
হ + ৰ = হ্ৰ = হ্ৰদ/হ্ৰাস
হ + ল = হ্ল = প্ৰহ্লাদ

'হ'ৰে আৰম্ভ শব্দৰ উদাহৰণ

হাতী
হনুমান
হলৌ বান্দৰ
হাত
হাবি
হৰি
হাঁহ

তথ্যসংগ্ৰহ

শ্ৰেণী:অসমীয়া ব্যঞ্জনবৰ্ণ
ৰূপহীহাট বিধানসভা সমষ্টি

ৰূপহীহাট বিধানসভা সমষ্টি (ইংৰাজী: Rupohihat Assembly constituency) হৈছে উত্তৰ-পূব ভাৰতৰ অসম ৰাজ্যৰ ১২৬ টা বিধানসভা সমষ্টিৰ ভিতৰত অন্যতম। ১৯৫৭ চনত এই সমষ্টিটো পোনপ্ৰথমবাৰৰ বাবে গঠন কৰা হৈছিল। ২০২৩ চনৰ সমষ্টি পুনৰ নিৰ্ধাৰণ প্ৰক্ৰিয়াৰ পিছতো এই সমষ্টিটো বাহাল ৰখা হয়।

এই সমষ্টিটো নগাঁও জিলাৰ অন্তৰ্গত আৰু ই নগাঁও লোকসভা সমষ্টিৰ এক অংশ হিচাপে চিহ্নিত। সমষ্টিটো কোনো শ্ৰেণীৰ প্ৰাৰ্থীৰ বাবে সংৰক্ষিত নহয় (অৰ্থাৎ সাধাৰণ শ্ৰেণীৰ)।

বিধানসভাৰ সদস্যসকল

Election
Member
Party affiliation

১৯৫৭
মহম্মদ ইদ্ৰিছ
ভাৰতীয় জাতীয় কংগ্ৰেছ

১৯৬২
আবু নাছাৰ মহম্মদ ওহিদ
ভাৰতীয় জাতীয় কংগ্ৰেছ

১৯৬৭
এম. এ. মোছাৱীৰ
স্বতন্ত্ৰ প্ৰাৰ্থী

১৯৭২
মহম্মদ ইদ্ৰিছ
ভাৰতীয় জাতীয় কংগ্ৰেছ

১৯৭৮
মহম্মদ ইদ্ৰিছ
ভাৰতীয় জাতীয় কংগ্ৰেছ

১৯৮৩
মহম্মদ ইদ্ৰিছ
ভাৰতীয় জাতীয় কংগ্ৰেছ

১৯৮৫
ৰছিদুল হক
স্বতন্ত্ৰ প্ৰাৰ্থী

১৯৯১
ৰছিদুল হক
ভাৰতীয় জাতীয় কংগ্ৰেছ

১৯৯৬
ৰছিদুল হক
ভাৰতীয় জাতীয় কংগ্ৰেছ

২০০১
শৰীফা বেগম
ভাৰতীয় জাতীয় কংগ্ৰেছ

২০০৬
আব্দুল আজিজ
অসম গণ পৰিষদ

২০১১
মজিবুৰ ৰহমান
সৰ্বভাৰতীয় ডেম’ক্ৰেটিক ফ্ৰণ্ট

২০১৬
নুৰুল হুদা
ভাৰতীয় জাতীয় কংগ্ৰেছ

২০২১

২০২৬

নিৰ্বাচনী ফলাফল

২০২৬ চনৰ বিধানসভা নিৰ্বাচন

২০২৬ চনৰ অসম বিধানসভা নিৰ্বাচনত ভাৰতীয় জাতীয় কংগ্ৰেছ (INC) দলৰ প্ৰাৰ্থী নুৰুল হুদাই বিজয় সাব্যস্ত কৰি ৰূপহীহাট সমষ্টিৰ বিধায়ক হিচাপে একেৰাহে তৃতীয়বাৰৰ বাবে নিৰ্বাচিত হয়।

২০২১ চনৰ বিধানসভা নিৰ্বাচন

২০২১ চনৰ অসম বিধানসভা নিৰ্বাচনত ৰূপহীহাট সমষ্টিৰ ফলাফল তলত দিয়া ধৰণৰ আছিল।

২০১৬ চনৰ বিধানসভা নিৰ্বাচন

২০১৬ চনৰ নিৰ্বাচনৰ বিতং ফলাফল তলত উল্লেখ কৰা হ’ল:

লগতে চাওক

নগাঁও জিলা
অসম বিধানসভাৰ সমষ্টিসমূহৰ তালিকা

তথ্যসূত্ৰ

শ্ৰেণী:অসমৰ বিধানসভা সমষ্টি
শ্ৰেণী:নগাঁও জিলা
ৰজনীগন্ধা

ৰজনীগন্ধা (Tuberose) এক অন্যতম জনপ্ৰিয় ফুল। সামাজিক আৰু ধৰ্মীয় অনুষ্ঠান আৰু ফুলদানী সজোৱাৰ বাবে ৰজনীগন্ধা ব্যাপকভাবে ব্যবহৃত হয়। তদুপৰি এই ফুলৰ নিৰ্যাসৰ পৰা সুগন্ধিও তৈয়াৰ কৰা হয়। গোটেই বছৰেই বাজাৰত এই ফুলৰ চাহিদা বেছি থাকে । ৰজনীগন্ধাৰ কন্দৰ দ্বাৰা বংশবৃদ্ধি কৰা হয় । মাৰ্চ এপ্ৰিল মাহ কন্দ লগোৱাৰ উপযুক্ত সময়।

জাত

ৰজনীগন্ধাৰ কেইবাটাও জাত লক্ষ্য কৰা যায়৷ সেইবোৰ হ'ল :
চিংগেল : যিবিলাক জাতৰ ফুলেৰ পাপৰি এটা শাৰীত থাকে সেইবোৰক চিংগেল বোলে । একশাৰী পাপৰিযুক্ত চিংগেল জাতৰ গোন্ধ বেছি ।
চেমি-ডাবল : যিবিলাক জাতৰ ফুলৰ পাপৰি দুই বা তিনি শাৰীত থাকে সেইবোৰক চেমি-ডাবল।
ডাাবল : তিনি বা তাতোধিক পাপৰিৰ শাৰী থাকিলে সেইবোৰক ডাবল শ্ৰেণীত অন্তভুক্ত কৰা যায়।
ভেৰিগেটেড জাত : ভেৰিগেটেড জাতৰ বোৰৰ পাতত হালধীয়া ৰেখা দেখা যায়৷

কেইটিমান জাতৰ বাণিজ্যিক নাম হল -
চিংগেল জাত: পাৰ্ল , বম্বে, কলিকতা, চিংগেল মেক্সিকান
ডাবল জাত: ডাবল পাৰ্ল।

বিভিন্ন ভাষাত নাম

অসমীয়া, বাংলা, ওড়িয়া, হিন্দী, মৈথিলী: ৰজনীগন্ধা
মাৰাঠী: নিশিগন্ধ
নেপালী: সুগন্ধৰাজ

তথ্য উৎস

শ্ৰেণী:উদ্ভিদজগত
শ্ৰেণী:ফুল
শ্ৰেণী:অসমৰ উদ্ভিদ
জে আৰ ডি টাটা

জেহাংগীৰ ৰতনজী দাদাভোয় টাটা ( জন্ম ,২৯ জুলাই ১৯০৪ – মৃত্যু, ২৯ নৱেম্বৰ ১৯৯৩) আছিল ফ্ৰান্সত জন্মগ্ৰহণ কৰা এজন ভাৰতীয় বিমানচালক আৰু ভাৰতৰ ব্যৱসায়িক উদ্যোক্তাসকলৰ ভিতৰত পুৰোধা ব্যক্তি । টাটা সন্সৰ প্ৰাক্তন অধ্যক্ষ আছিল তেওঁ। ১৯২৯ চনত তেওঁ ভাৰতৰ প্ৰথম অনুজ্ঞাপত্ৰপ্ৰাপ্ত পাইলট হিচাপে পৰিগণিত হয়। ১৯৮৩ চনত তেওঁ "ফ্ৰেন্স লিজিয়ন অৱ অনাৰ" আৰু ১৯৯২ চনত ভাৰতৰ সৰ্বোচ্চ অসামৰিক বঁটা "ভাৰত ৰত্ন" লাভ কৰে।

উদ্ধৃতিসমূহ

ভাৰত অৰ্থনৈতিক মহাশক্তি হোৱাটো মই নিবিচাৰো। মই বিচাৰো ভাৰত এখন সুখী দেশ হওক।
পুৰুষক নেতৃত্ব দিবলৈ হ’লে আপুনি মৰমেৰে নেতৃত্ব দিব লাগিব।
যদি আপুনি উৎকৃষ্টতা বিচাৰে তেন্তে নিখুঁততাৰ প্ৰতি লক্ষ্য ৰাখিব লাগিব। ইয়াৰ অসুবিধা থাকিব পাৰে যদিও অতি সুক্ষ্মতাৰে কৰাটো অতি প্ৰয়োজনীয়।
আইনষ্টাইনৰ দৰে মই মহান হ’লে ভাল আছিল, তেওঁ এসময়ত কৰা কামটো যদি মই কৰিব পাৰো। তেওঁৰ ভাষণৰ বাবে ৰাতিৰ আহাৰ গ্ৰহণ কৰা হৈছিল, যাৰ মূল্য আছিল এশ ডলাৰ আৰু এই মহান ব্যক্তিজনৰ কথা শুনিবলৈ আমেৰিকাৰ সকলো শ্ৰেণীৰ নেতাক—বিশেষকৈ বিজ্ঞানৰ ক্ষেত্ৰখনৰ মানুহক আমন্ত্ৰণ জনোৱা হৈছিল। যেতিয়া তেওঁৰ বক্তৃতাৰ পাল আহিল, তেওঁ থিয় হৈ ক'লে: "মোৰ ক'বলগীয়া একো নাই," আৰু তাৰ পিছত বহিল। তেওঁৰ অস্থিৰতা আপুনি কল্পনা কৰিব পাৰে ,ৰাতিৰ আহাৰত অপচয় হোৱা ধনৰ কথা নকওঁৱেই! আইনষ্টাইনে যেতিয়া তেওঁৰ কৈথাই দৰ্শকৰ ওপৰত কিমান শক্তিশালী প্ৰভাৱ পেলাইছে সেই কথা উপলব্ধি কৰিলে, তেতিয়া তেওঁ আকৌ থিয় হৈ ক'লে: "যেতিয়া মোৰ কিবা ক'বলগীয়া থাকিব, মই আপোনালোকক ক'ম।"
বিমান পৰিবহণৰ মূল কথাটো হ’ল গতি, আৰু গতি হৈছে দুৰ্ভাগ্যজনকভাৱে বিশ্বৰ অন্যতম ব্যয়বহুল সামগ্ৰী, মূলতঃ কাৰণ উচ্চ গতি লাভ কৰিবলৈ আৰু হাজাৰ হাজাৰ ফুট বতাহলৈ বোজা তুলিবলৈ প্ৰয়োজন হোৱা শক্তিৰ অসমতাপূৰ্ণ পৰিমাণ। ইয়াৰ আকৰ্ষণীয় উদাহৰণ এইটোৱেই যে গড় হিচাপত মালবাহী জাহাজ, মালবাহী ৰে’ল আৰু পৰিবহণ বিমানত প্ৰত্যেকতে মুঠ প্ৰায় ২৫০০ এইচ পি ইঞ্জিন থাকে যদিও জাহাজখনে প্ৰায় ৭,০০০ টন, ৰে’লখনে ৮০০ টন আৰু বিমানখনে মাত্ৰ ডেৰ-দুই টন বোজা কঢ়িয়াব পাৰে।
বিলম্বৰ মনোবিজ্ঞান। আমাৰ দেশত অৰ্থনৈতিক সিদ্ধান্ত গ্ৰহণৰ ক্ষেত্ৰত পলম হোৱাৰ কিছুমান কাৰণ যেন মনোবিজ্ঞানৰ ক্ষেত্ৰখনত নিহিত হৈ আছে। "শক্তিৰ মনোবিজ্ঞান" নামৰ কিবা এটাই মানুহক প্ৰেৰণা দিয়ে: নিয়ন্ত্ৰণ আৰু পৃষ্ঠপোষকতাৰ শক্তি, আবেদন এখন বিলম্ব কৰাৰ শক্তি, ফাইল এটা ওপৰলৈ তুলি ৰখাৰ শক্তি, মানুহক অপেক্ষা কক্ষত ৰৈ থকাৰ শক্তি—এই সকলোবোৰ কথা সচেতনভাৱে বা অৱচেতনভাৱে মৰ্যাদা আৰু গুৰুত্বৰ প্ৰতীক বুলি গণ্য কৰা হয়।

উৎস

শ্ৰেণী:ভাৰতৰ ব্যক্তি
শ্ৰেণী:মৃত ব্যক্তি
শ্ৰেণী:উদ্যোগপতি
ক্ৰেডিট ইনফৰ্মেচন ব্যুৰো (ইণ্ডিয়া) লিমিটেড

ক্ৰেডিট ইনফৰ্মেচন ব্যুৰো (ইণ্ডিয়া) লিমিটেড হৈছে ভাৰতত কাম কৰা এটা ক্ৰেডিট তথ্য কোম্পানী। ই ৬০০ নিযুত ব্যক্তি আৰু ৩২ নিযুত ব্যৱসায়ৰ ওপৰত ক্ৰেডিট ফাইল বজাই ৰাখে। ট্ৰেন্সইউনিয়ন চিবিল লিমিটেড হৈছে ভাৰতত কাম কৰা চাৰিটা ক্ৰেডিট ব্যুৰোৰ ভিতৰত এটা আৰু ই আমেৰিকান বহুজাতিক গোট ট্ৰেন্সইউনিয়নৰ অংশ।

চিবিল স্কোৰ হৈছে গ্ৰাহক এজনৰ ক্ৰেডিট ইতিহাসৰ তথ্যৰ ওপৰত আধাৰিত কৰি তেওঁলোকৰ বিশ্বাসযোগ্যতাৰ মূল্যাঙ্কন। নম্বৰ যিমানে বেছি হয়, বেঙ্কটো গ্ৰাহকৰ বাবে সিমানেই অনুকূল হয়। ই হৈছে ৩০০ ৰ পৰা ৯০০-ৰ ভিতৰত ৩-অংকৰ সংখ্যা। আদৰ্শভাৱে, ৭২০ বা তাতকৈ অধিক নম্বৰ ক এক ভাল চিবিল নম্বৰ হিচাপে গণ্য কৰা হয়।

উপভোক্তাৰ ক্ৰেডিট প্ৰতিবেদন

ট্ৰেন্স ইউনিয়ন চিবিলে ঋণৰ বিপদাশংকা আৰু মূল্য নিৰ্ধাৰণ ৰ বাবে উপভোক্তাৰ ঋণ আৰু পৰিশোধৰ তথ্য একত্ৰিত কৰে। ই চিকাগো স্থিত ট্ৰেন্সইউনিয়নৰ সৈতে অংশীদাৰীত্ব কৰিছে।

ব্যৱসায়িক ক্ৰেডিট প্ৰতিবেদন

ট্ৰেন্সইউনিয়ন চিবিলে ঋণৰ বিপদাশংকা আৰু মূল্য নিৰ্ধাৰণ ৰ বাবে ব্যৱসায়িক বিত্তীয় আৰু পৰিশোধ তথ্য একত্ৰিত কৰে। ই নিউ জাৰ্চি স্থিত ডুন আৰু ব্ৰেডষ্ট্ৰীটৰ সৈতে অংশীদাৰীত্ব কৰিছে। ডি এণ্ড বিয়ে বিশ্বব্যাপী ১৫০ নিযুত ব্যৱসায়ৰ ফাইল বজাই ৰাখে।

চিআৰআইএফ আৰু চিবিল

বেংক আৰু বিত্তীয় সংগঠনবোৰে চিআৰআইএফ আৰু চিবিল ব্যাপকভাৱে ব্যৱহাৰ কৰে। তেওঁলোক দুয়োটা কম বেছি পৰিমাণে একে।

চিআৰআইএফ আৰু চিবিলৰ তুলনামূলক বিশ্লেষ:-

চি.আৰ.আই.এফ. ক্ৰেডিট স্কোৰ:

300–500
Very low
500-600
Low
650–750
Great
750-900
Excellent

চিবিল ক্ৰেডিট স্কোৰ:
<600
Low
600-649
Difficult
650-699
Possible
700-749
Good
750-900
Excellent

ইতিহাস

২০০০ চনত চিবিল (ক্ৰেডিট ইনফৰ্মেচন ব্যুৰো (ইণ্ডিয়া) লিমিটেড) অন্তৰ্ভুক্ত কৰা হৈছে।
২০০৪ চনত ভাৰতত ক্ৰেডিট ব্যুৰো সেৱা আৰম্ভ কৰা হয় (উপভোক্তা ব্যুৰো)।
২০০৬ চনৰ পৰা বাণিজ্যিক ব্যুৰো কাৰ্যকলাপ আৰম্ভ হয়।
২০০৭ চনৰ পৰা বেংক আৰু বিত্তীয় প্ৰতিষ্ঠানসমূহৰ বাবে ভাৰতৰ প্ৰথম জেনেৰিক ৰিস্ক স্কোৰিং মডেল চিবিল স্কোৰ প্ৰৱৰ্তন কৰা হৈছিল।

২০১১ চনত চিবিল স্কোৰ ব্যক্তিগত গ্ৰাহকসকলৰ বাবে উপলব্ধ কৰা হয়।
২০১৭ চনৰ পৰা ট্ৰেন্সইউনিয়ন চিবিলে সূক্ষ্ম, ক্ষুদ্ৰ আৰু মজলীয়া উদ্যোগত ঋণ প্ৰৱেশ বৃদ্ধি কৰিবলৈ আৰু ঋণদাতাসকলক বিপদাশংকা ভালদৰে মূল্যাঙ্কন কৰাত সহায় কৰিবলৈ চিবিল এমএছএমই ৰেংক মুকলি কৰে
২০১৭ চনত বেঙ্ক অফ ইণ্ডিয়াই কোম্পানীটোত ইয়াৰ ৫% অংশ ১৯০.৬ কোটি টকাত বিক্ৰী কৰে, যাৰ অৰ্থ হৈছে ট্ৰেন্সইউনিয়ন চিবিলৰ বাবে ৫৯২ নিযুত আমেৰিকান ডলাৰ ।

তথ্য সংগ্ৰহ